Document ID: 32011R0356

KOMISIJAS ĪSTENOŠANAS REGULA (ES) Nr. 356/2011
(2011. gada 12. aprīlis),
ar kuru groza Komisijas Regulu (ES) Nr. 447/2010, ar ko uzsāk konkursa procedūru sausā vājpiena pārdošanai
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. panta f) un j) punktu saistībā ar tās 4. pantu,
tā kā:
(1)
Komisijas Regulas (ES) Nr. 447/2010 (2) 1. pantā ir noteikts, ka sausais vājpiens, kas pieņemts uzglabāšanā pirms 2009. gada 1. novembra, ir pieejams pārdošanā saskaņā ar konkursa procedūru. Skaidrības labad ir jānosaka mēra vienība, uz kādu attiecas piedāvātā cena.
(2)
Regulas (ES) Nr. 447/2010 2. pantā ir noteikts, ka piedāvājumi, atbildot uz individuāliem uzaicinājumiem uz konkursu, iesniedzami mēneša pirmajā un trešajā otrdienā. Pašreizējais stāvoklis piena produktu tirgū ļauj samazināt skaitu individuāliem uzaicinājumiem uz konkursu, nosakot tikai vienu šādu uzaicinājumu mēnesī.
(3)
Tāpēc attiecīgi jāgroza Regula (ES) Nr. 447/2010.
(4)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (ES) Nr. 447/2010 groza šādi.
a)
Regulas 1. pantam pievieno šādu daļu:
“Piedāvātā cena ir cena par 100 kg produktu.”
b)
Regulas 2. panta 1. punktu aizstāj ar šādu punktu:
“1. Termiņš piedāvājumu iesniegšanai, atbildot uz individuāliem uzaicinājumiem uz konkursu, ir plkst. 11.00 (pēc Briseles laika) mēneša trešajā otrdienā. Tomēr augustā šis termiņš ir plkst. 11.00 (pēc Briseles laika) mēneša ceturtajā otrdienā, bet decembrī - plkst. 11.00 (pēc Briseles laika) mēneša otrajā otrdienā. Ja otrdiena ir valsts svētku diena, termiņš ir plkst. 11.00 (pēc Briseles laika) iepriekšējā darbdienā.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 12. aprīlī

Labels: 3
17